Matovič, Igor, poslanec NR SR (2012-05-03):
Vážená pani predsedajúca, vážený pán premiér, ktorý práve odišiel, snažil som sa možno takisto, ako som v prvý deň, ako boli vyhlásené výsledky volieb, sa snažil prezentovať naše stanovisko, že budeme určite konštruktívnou opozíciou, v tomto duchu aj konštruktívne pozrieť na tento dokument, ktorý ste prichystali, v podstate pozrieť sa na neho bez nejakých politických predsudkov a bez emócií. Môžem hneď na začiatok povedať, že nevyčítam tomuto dokumentu tú nekonkrétnosť, ktoré tu viackrát táto výčitka bola spomenutá, očakával som od programového vyhlásenia vlády nejaké určité vytýčenie cieľov a to som tam viac-menej našiel a z tohto pohľadu ho považujem za také obvyklé programové vyhlásenie vlády. Aj keď som si pozrel tie predošlé programové vyhlásenia vlády, ktoré od revolúcie na Slovensku predložené do parlamentu boli, tak nemyslím si, že to vaše sa nejako výrazne vymyká štandardu. Nevyčítam taktiež nejaké ľavicové ciele a pohľady, ktoré sú v tomto dokumente obsiahnuté, lebo jednoducho máte na to plné právo. Vyhrali ste voľby, zložili ste vládu, ľudia takto v demokratických voľbách rozhodli, a to, že tam tieto nejaké ľavicové pohľady sú a prezentujete snahu plniť nejaké ľavicové ciele, si môžeme vyčítať my ostatní, ktorí sme tieto voľby prehrali. Lebo nie vy ste ich vyhrali, ale my sme ich prehrali. Čiže ešte raz hovorím, bez emócií a politických predsudkov, podľa mňa je to štandardné programové vyhlásenie vlády. Musím povedať, že aj keď touto istou optikou sa pozriem na neho, tak sa mi skoro zdá, že tam je viacej dobrého ako zlého. Že je tam viacej dobrých úmyslov ako tých možno prezentovaných krokov, ktoré Slovensku ublížia. A možno zvláštne, ale poviem, že ak by ste dokázali naozaj do bodky naplniť to vaše programové vyhlásenie vlády, tak Slovensko by sa asi pohlo dopredu. Síce by ste v niektorých veciach Slovensku ublížili, ale v mnohých a vo väčšine vecí by ste asi Slovensku pomohli a tým môžem povedať de facto to programové vyhlásenie vlády, alebo naplnenie programového vyhlásenia vlády, si myslím ja osobne, že by vlastne Slovensku pomohlo. Čoho sa však obávam, je práve tá realita, lebo týchto 65 strán, to sú len krásne písmenká na papieri, ale podstatné sú skutky. Najlepšie slová sú skutky, niekto povedal a tuto je kameň úrazu celého programového vyhlásenia vlády. Keď sa ma pýtali niektorí novinári, že čo považujem za najväčší problém alebo hendikep programového vyhlásenia vlády, tak som povedal práve možno históriu ľudí, ktorí by ho mali napĺňať. Bohužiaľ, vy ste už raz, alebo vaša strana raz už mala možnosť napĺňať programové vyhlásenie vlády. A keď som si pozrel spätne, aby som si porovnal kvalitu jedného a druhého dokumentu, keď som si pozrel to, čo ste predložili v roku 2006, takisto to bol dokument, ktorý hovoril o boji proti korupcii, ktorý to spomínal pomaly na každej druhej strane. Ale, bohužiaľ, realita bola iná. Chcel som povedať pánovi premiérovi, bohužiaľ, tu nie je, ale dúfam, že to počuje, bol to práve pán premiér, ktorý sľuboval, že zakročí pri akomkoľvek podozrení z korupcie a do troch minút či do troch sekúnd, alebo do minúty, už neviem, ale každopádne to bolo pod tri minúty, sľuboval riešenie. Bohužiaľ, dočkali sme sa pri prevalení tendrov ako mýtny, emisný nástenkový tender polročného až trištvrteročného obhajovania pred médiami a útokov voči novinárom. A toto je ten problém. Toto je skutočná politika v praxi, nie napísať písmenká na papier, nie je umenie napísať krásne písmenká, krásne vety a vzletné frázy. Umenie je naplniť to, čo sľubujete alebo čo máte úmysel. Zároveň jedným dychom musím dodať, ja vám naozaj úprimne držím palce, aby ste tie dobré veci, ktoré v programe máte, dokázali realizovať. Aby ste sa nespreneverili tým písmenkám a tým úmyslom, ktoré prezentujete na tom papieri a aby aj tá skutočná politika, tie skutočné kroky, ktoré v politike budete najbližšie 4 roky robiť, boli v duchu napĺňania toho, čo týmto dokumentom ľuďom sľubujete. Ešte raz. Nevyčítam vám to, že tam máte iba ciele, možno vytýčenú cestu, kam sa dopracovať chcete, to je podľa mňa normálne. Máte 4 roky na to, aby ste ich napĺňali a hľadali možno konkrétne tie opatrenia. Očakávam určite, alebo očakával som trošku viacej odvahy. Máte 83 poslancov, mašinériu, balet parlamentný a pri tomto zázemí parlamentnom naozaj očakával som od vás trošku viacej odvahy na riešenia vecí, ktoré tak trošku logicky sa za situácie, keď vláda sa skladala z troch-štyroch strán, piatich, šiestich, neviem, vždycky veľa, tak to jednoducho nebolo možné presadiť. Vy máte v rukách valec, ktorým dobré riešenia by ste presadiť mohli, a tieto od vás očakávam aj dodatočne. Pevne verím, že budete otvorení aj zmene vlastného predsavzatia, lebo v podstate programové vyhlásenie vlády je nejaké predsavzatie. Nejaký sľub a predsavzatie. Čiže keď aj priebežne sa vyskytnú vo vašich hlavách dobré riešenia, že sa ich chopíte, a nebude sa pozerať na to, že nemáme to v programovom vyhlásení vlády, tak kašleme na to. Nie, dúfam, že do toho pôjdete a takisto, že budete pristupovať aj k opozícii, že keď opozícia príde s niečím zaujímavým, dobrým, čo by Slovensku mohlo pomôcť a posunúť ho vpred, že sa toho chopíte, podporíte a nebudeme si zbytočne tu nejako robiť prieky. Ja viem, zažil som parlament možno iba krátko, ktorý si navzájom možno takto politicky ubližoval. Že nehlasovalo sa podľa toho a veľmi málo krát sa hlasovalo podľa toho, že čo je dobré a čo je zlé, ale podľa toho, kto to predložil. Ja viem, že mojím prístupom aj k vám aj k nim, keď som hocikomu tu povedal, že je darmožráč, keď nechodí do práce a príde sem iba na hlasovanie, takže jednoducho mi mnoho ľudí to nechce odpustiť a mi to zazlieva. Napriek tomu, v duchu toho, čo prezentoval od začiatku aj váš pán premiér a snaží sa to dodržiavať alebo prezentovať dva mesiace, pevne verím, že môžeme začať novú cestu, a možno aj za tejto trošku zmenenej situácie a neobvyklej situácie, že zrazu máme jednostrannú vládu, budeme, budete vládou, ktorá nebude hľadať len jednostranné riešenia, ale budete sa snažiť zohľadniť aj názory ostatných strán a budeme spoločne hľadať tie dobré riešenia. Čiže ešte raz opakujem, verím tomu, že budete otvorení tomu, keď budeme prichádzať my ako opozícia s nejakými dobrými návrhmi a takisto, že aj vy budete vnútorne mať silu a schopnosť doplniť si ďalšie ciele a stavať si tú latku, ktorú pani Žitňanská povedala, že je nízko položená, možno je, ale že si ju budete sami sebe postupne zvyšovať a budete ju napĺňať. Ale znova opakujem, najväčšie riziko je to, že by ste sa odklonili od svojich úmyslov, že vaša reálna politika by nebola v súlade s písmenami a slovami a vetami, ktoré ste si napísali do toho programového vyhlásenia vlády. Je to len na vás a na tom, možno aj na vašej vnútornej schopnosti kontroly ľudí, ktorých máte v exekutíve, ako im dokážete povedať a zvrátiť ich z cesty, keď sa budú mýliť. Je to na vás, ako dokážete sa postaviť v čase, kedy vaši ministri, vaši štátni tajomníci, vaši nominanti na úradoch, štátnych podnikoch zrazu budú páchať nejakú neprávosť, možno páchať nejaký nový „tender“, kedy vy poviete aspoň vnútorne, možno medzi štyrmi očami tomu človeku, že sa mýli a že toto ste ľuďom ani pred voľbami, ani po voľbách nesľúbili. Čiže máte to v rukách, je vás 83, my sme tu svojím spôsobom taká štafáž, ale budem veriť a verím, že nás ignorovať nebudete a že spoločne dokážeme robiť politiku v prospech Slovenska. Ešte raz, úprimne vám držím palce, aby ste tie dobré veci z programového vyhlásenia vlády realizovali, a nádejam sa, že na tie kroky, ktoré by Slovensku ublížili, nejakým spôsobom zabudnete a nejako ich nestihnete za tie štyri roky splniť. Možno tak na koniec by som chcel prízvukovať to, čo od vás a od jednostrannej vlády očakávam, tak je to teda, aby nebola jednostranná, ale ten dôraz v boji proti korupcii, aby tie slová, kde hovoríte, že budete bojovať proti korupcii, že budete minimalizovať protikorupčné prostredie naozaj, aby ste dôsledne napĺňali. Ak dovolíte vašim nominantom, aby znova začali rozkrádať, tak ako sa to dialo za prvej Ficovej vlády, to vás položí. Nič iné vás nepoloží, ako to, že dovolíte vašim ľuďom kradnúť a neozvete sa. Čiže je to možno zvláštna rada, ale keď chcete vládnuť aj nabudúce a mať jednostrannú vládu, tak snažte sa vládnuť tak, aby vaši nominanti nekradli, v tom prípade môžete mať aj 90 hlasov a ja vám to zazlievať nebudem, lebo ak nebudete kradnúť, ak budete znižovať nezamestnanosť, ak vás bude trápiť úprimne riešenie rómskeho problému, ktorých 20 rokov nikto neriešil a ak zamedzíte tomu, aby Slovensko nežilo na úkor našich detí a vnúčat, tak v tom prípade ja vám držím palce. V tom prípade robíte dobrú politiku. Ešte raz ale teda, poprosím vás, strážte vašich nominantov, vašich ľudí a nebojte sa ozvať, nemusíte verejne, keď budú, keď pochybia a keď budú chcieť nejakým spôsobom si niekde nejaký „tendrík“ prihodiť do svojej vlastnej strany alebo prihriať nejakú vlastnú svoju polievočku. A to je vlastne všetko, čo som vám chcel povedať. (Potlesk.)